Document ID: 32014D0288

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Μαΐου 2014
για τις τυπικές απαιτήσεις όσον αφορά τις εκθέσεις που υποβάλλονται σχετικά με τα εθνικά προγράμματα εκρίζωσης, ελέγχου και επιτήρησης ορισμένων ζωικών ασθενειών και ζωονόσων, τα οποία συγχρηματοδοτούνται από την Ένωση, και για την κατάργηση της απόφασης 2008/940/ΕΚ
[κοινοποιηθείσα υπό τον αριθμό C(2014) 2976]
(2014/288/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 27 παράγραφος 10,
Εκτιμώντας τα ακόλουθα:
(1)
Η απόφαση 2009/470/ΕΚ ορίζει τις διαδικασίες που διέπουν τη χρηματοδοτική συνδρομή της Ένωσης για προγράμματα εκρίζωσης, ελέγχου και επιτήρησης των ζωικών ασθενειών και των ζωονόσων.
(2)
Σύμφωνα με το άρθρο 27 παράγραφος 1 της απόφασης 2009/470/ΕΚ, καθιερώνεται ενωσιακό χρηματοδοτικό μέσο για την επιστροφή των δαπανών που βαρύνουν τα κράτη μέλη για τη χρηματοδότηση των εθνικών προγραμμάτων εξάλειψης, ελέγχου και επιτήρησης των ζωικών ασθενειών και των ζωονόσων που απαριθμούνται στο παράρτημα της εν λόγω απόφασης.
(3)
Στο άρθρο 27 παράγραφος 7 της απόφασης 2009/470/ΕΚ ορίζεται ότι για κάθε εγκεκριμένο πρόγραμμα τα κράτη μέλη υποβάλλουν ενδιάμεσες τεχνικές και οικονομικές εκθέσεις και, το αργότερο έως τις 30 Απριλίου κάθε έτους, ετήσια λεπτομερή τεχνική έκθεση, η οποία περιλαμβάνει την αξιολόγηση των παραχθέντων αποτελεσμάτων και λεπτομερή λογαριασμό των δαπανών του προηγούμενου έτους.
(4)
Η απόφαση 2008/940/ΕΚ της Επιτροπής (2) ορίζει τις πληροφορίες τις οποίες παρέχουν στην ενδιάμεση και την τελική τεχνική και οικονομική έκθεση τα κράτη μέλη που έχουν προγράμματα εκρίζωσης, επιτήρησης και ελέγχου ορισμένων ζωικών ασθενειών, τα οποία έχουν εγκριθεί για συγχρηματοδότηση από την Ένωση.
(5)
Μετά την έκδοση της απόφασης 2008/940/ΕΚ και στο πλαίσιο της απλοποίησης και της βελτίωσης των απαιτήσεων και των διαδικασιών σχετικά με τα προγράμματα, πραγματοποιήθηκαν τροποποιήσεις όσον αφορά τα μέτρα που θεωρούνται επιλέξιμα για χρηματοδοτική συνδρομή της Ένωσης, καθώς και τη μέθοδο υπολογισμού της επιστροφής, σύμφωνα με τις αποφάσεις χρηματοδότησης για την έγκριση των προγραμμάτων για κάθε ημερολογιακό έτος.
(6)
Επιπλέον, προκειμένου να βελτιωθεί περαιτέρω η διαδικασία υποβολής εκθέσεων, η επεξεργασία, η αξιολόγησή τους και η παρακολούθηση της προόδου με την πάροδο του χρόνου, οι ενδιάμεσες και οι τελικές εκθέσεις για την εφαρμογή των προγραμμάτων θα πρέπει, από την 1η Ιουλίου 2015 και στο εξής, να υποβάλλονται από τα κράτη μέλη ηλεκτρονικά με τη βοήθεια ηλεκτρονικών προτύπων που αναπτύχθηκαν από την Επιτροπή για τον σκοπό αυτόν. Η δομή των σχετικών εκθέσεων θα πρέπει, ως εκ τούτου, να αναπροσαρμοστεί για την ηλεκτρονική υποβολή και την επεξεργασία των στοιχείων.
(7)
Συνεπώς, οι τυπικές απαιτήσεις για την υποβολή από τα κράτη μέλη των αιτήσεων χρηματοδότησης από την Ένωση για τα εθνικά προγράμματα εκρίζωσης, ελέγχου και επιτήρησης ορισμένων ζωικών ασθενειών και ζωονόσων θα πρέπει να τροποποιηθούν και να καταστούν σύμφωνες με τις τροποποιήσεις της σχετικής νομοθεσίας της Ένωσης και συμβατές με το σύστημα ηλεκτρονικής υποβολής.
(8)
Κατά το δεύτερο εξάμηνο κάθε έτους, η Επιτροπή ζητεί από τα κράτη μέλη να δώσουν ενημερωμένες πληροφορίες σχετικά με τη χρήση των κονδυλίων για επιλέξιμα μέτρα στο πλαίσιο των προγραμμάτων τους από την αρχή του έτους, και εκτιμήσεις για τον απαιτούμενο συνολικό προϋπολογισμό για όλο το έτος. Με βάση τις πληροφορίες αυτές και προκειμένου να βελτιωθεί η χρήση των διαθέσιμων κονδυλίων, η Επιτροπή προετοιμάζει κάθε χρόνο απόφαση για την τροποποίηση της απόφασης χρηματοδότησης για το εν λόγω έτος για την ανακατανομή των κονδυλίων μεταξύ των προγραμμάτων που δεν αναμένεται να χρησιμοποιήσουν τα κονδύλια που διατέθηκαν σε αυτά αρχικά και των προγραμμάτων που αναφέρεται ότι θα χρειαστούν πρόσθετα κονδύλια.
(9)
Προκειμένου να βελτιστοποιηθεί η αποτελεσματικότητα του εγχειρήματος της ανακατανομής των κονδυλίων μεταξύ των διαφόρων προγραμμάτων, είναι σκόπιμο τα κράτη μέλη να υποβάλλουν ποσοτικά στοιχεία για τις δραστηριότητες που έχουν ήδη πραγματοποιηθεί και που αναμένεται να εκτελεστούν, καθώς και στοιχεία μοναδιαίου κόστους. Επιπλέον, για να μειωθεί η διοικητική επιβάρυνση, η υποβολή πληροφοριών για την ανακατανομή των κονδυλίων θα πρέπει να ολοκληρωθεί στο πλαίσιο της υποβολής των ενδιάμεσων εκθέσεων.
(10)
Είναι, συνεπώς, σκόπιμο να καταργηθεί η απόφαση 2008/940/ΕΚ και να αντικατασταθεί από την παρούσα απόφαση.
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη υποβάλλουν, σύμφωνα με την παρούσα απόφαση, ενδιάμεσες και τελικές εκθέσεις όσον αφορά τα προγράμματα που εγκρίνονται με βάση το άρθρο 27 της απόφασης 2009/470/ΕΚ.
Άρθρο 2
Για τους σκοπούς της παρούσας απόφασης, ισχύουν οι ακόλουθοι ορισμοί:
α)
«ενδιάμεσες εκθέσεις»: ενδιάμεσες τεχνικές (3) και δημοσιονομικές εκθέσεις για την εφαρμογή των εκτελούμενων προγραμμάτων, οι οποίες πρέπει να υποβάλλονται στην Επιτροπή όπως προβλέπεται στο άρθρο 27 παράγραφος 7 στοιχείο α) της απόφασης 2009/470/ΕΚ·
β)
«τελικές εκθέσεις»: λεπτομερείς τεχνικές και δημοσιονομικές εκθέσεις οι οποίες πρέπει να υποβάλλονται στην Επιτροπή το αργότερο έως τις 30 Απριλίου κάθε έτους για ολόκληρο το προηγούμενο έτος εφαρμογής κάθε εγκεκριμένου προγράμματος, όπως προβλέπεται στο άρθρο 27 παράγραφος 7 στοιχείο β) της απόφασης 2009/470/ΕΚ·
γ)
«αιτήσεις πληρωμής»: οι αιτήσεις πληρωμής για τις δαπάνες που πραγματοποίησε ένα κράτος μέλος, οι οποίες υποβάλλονται στην Επιτροπή όπως προβλέπεται στο άρθρο 27 παράγραφος 8 της απόφασης 2009/470/ΕΚ.
Άρθρο 3
1. Όσον αφορά τα εφαρμοζόμενα προγράμματα που έχουν εγκριθεί για συγχρηματοδότηση από την Ένωση σύμφωνα με το άρθρο 27 παράγραφος 5 της απόφασης 2009/470/ΕΚ, υποβάλλεται ενδιάμεση έκθεση στην Επιτροπή το αργότερο έως τις 31 Αυγούστου κάθε έτους.
2. Οι ενδιάμεσες εκθέσεις παρέχουν όλες τις σχετικές πληροφορίες σύμφωνα με το παράρτημα I.
Άρθρο 4
Οι τελικές εκθέσεις και οι αιτήσεις πληρωμής παρέχουν όλες τις σχετικές πληροφορίες σύμφωνα με το παράρτημα II, καθώς και:
α)
τεχνικές πληροφορίες σύμφωνα με:
i)
το παράρτημα III, όσον αφορά τη φυματίωση των βοοειδών, τη βρουκέλλωση των βοοειδών, τη βρουκέλλωση των αιγοπροβάτων, τον καταρροϊκό πυρετό σε ενδημικές περιοχές ή περιοχές υψηλού κινδύνου, τον άνθρακα, τη λοιμώδη πλευροπνευμονία των βοοειδών, την εχινοκοκκίαση, την τριχινίαση και το βεροτοξινογόνο E. Coli·
ii)
το παράρτημα IV, όσον αφορά τη σαλμονέλα (ζωονοσογόνος σαλμονέλα)·
iii)
το παράρτημα V, όσον αφορά την αφρικανική πανώλη των χοίρων, τη φυσαλιδώδη νόσο των χοίρων, την κλασική πανώλη των χοίρων·
iv)
το παράρτημα VI, όσον αφορά τη λύσσα·
v)
το παράρτημα VII, όσον αφορά τις μεταδοτικές σπογγώδεις εγκεφαλοπάθειες (ΜΣΕ)·
vi)
το παράρτημα VIII, όσον αφορά τη γρίπη των πτηνών·
vii)
το παράρτημα IX, όσον αφορά τη λοιμώδη αιματοποιητική νέκρωση (IHN), τη λοιμώδη αναιμία του σολομού (ISA), την ιογενή αιμορραγική σηψαιμία (VHS), την ερπητική λοίμωξη του κυπρίνου (KHV), τη μόλυνση από Bonamia ostreae, τη μόλυνση από Marteilia refringens και την ιχθυοφθειρίαση μαλακοστράκων·
β)
πληροφορίες σχετικά με τις δραστηριότητες και τις δαπάνες, σύμφωνα με το μέρος I του παραρτήματος X και υπογεγραμμένη δήλωση για κάθε πρόγραμμα, σύμφωνα με το μέρος II του παραρτήματος X.
Άρθρο 5
1. Από την 1η Ιουλίου 2015, οι ενδιάμεσες εκθέσεις που προβλέπονται στο άρθρο 3 και οι τελικές εκθέσεις και οι αιτήσεις πληρωμών που προβλέπονται στο άρθρο 4 υποβάλλονται ηλεκτρονικά από τα κράτη μέλη με χρήση των αντίστοιχων τυποποιημένων ηλεκτρονικών υποδειγμάτων που παρέχει η Επιτροπή, εκτός από τα προγράμματα για τις ασθένειες που αναφέρονται στο άρθρο 4, στοιχείο α) σημείο vii).
2. Εκτός από τις απαιτήσεις της παραγράφου 1, υποβάλλονται στην Επιτροπή μια υπογεγραμμένη έκδοση του μέρους των τελικών εκθέσεων και των αιτήσεων πληρωμών που αναφέρονται στο άρθρο 4, στοιχείο β).
Άρθρο 6
Η απόφαση 2008/940/ΕΚ καταργείται.
Άρθρο 7
Με την επιφύλαξη του άρθρου 5, η παρούσα απόφαση εφαρμόζεται σε προγράμματα εκρίζωσης, ελέγχου και επιτήρησης ζωικών ασθενειών τα οποία θα υλοποιηθούν από την 1η Ιανουαρίου 2015.
Άρθρο 8
Η παρούσα απόφαση απευθύνεται στα κράτη μέλη.
Βρυξέλλες, 12 Μαΐου 2014.

Labels: 2
0
6
12
15